google/wiki40b huggingface dataset:
America, I Hear You Singing

הפקה

האלבום הוא אלבום של שירים פטריוטיים שיצא כמחווה לנשיא ארצות הברית ג'ון קנדי שנרצח ב 22 בנובמבר 1963 בעיר דאלאס, טקסס. בעקבות הרצח עבר על ארצות הברית גל של פטריוטיות שהשתקף בהוצאה חסרת תקדים של אלבומים המכילים שירים פטריוטיים. כך עשו גם שניים מגדולי הזמרים של אותה התקופה ונחשבו לאייקונים תרבותיים, פרנק סינטרה ובינג קרוסבי.
האלבום מכיל 12 שירים, אך שירים אלא כבר הוקלטו והושמעו פעמים רבות כל כך עד שהציבור האמריקאי מאס בהם, דבר שהתבטא במכירות דלות יחסית לכוח המכירה של שני האומנים המוכרים. האלבום היה אחד הכשלונות הנדירים של סינטרה מבחינת מכירות והגיע רק למקום ה-116, היה זה המיקום הנמוך ביותר אליו הגיע אלבום של סינטרה במצעד מכירות האלבומים בארצות הברית.
פאלקנבאך

היסטוריה

הלהקה הוקמה בשנת 1989 ובאותה השנה הקליטה את קלטת הדמו הראשונה שלה, Havamal, קלטת דמו שהתאפיינה דווקא במוזיקת ללא כל השפעה מטאלית. בשנת 1995 שיחררה הלהקה את החומר המטאלי המוקדם שלה, כאשר שני דמואים יצאו באותה השנה - Læknishendr ו-Ásynja. הלהקה הוציאה 7 קלטות דמו מרגע הקמתה, אך רק חמישה מהם ידועים ומוכרים לקהל השומעים. החומר המטאלי הראשוני של פאלקנבאך התאפיין בסאונד בלאק מטאל מחתרתי טיפוסי כלומר סאונד קלוקל וגרוע, ללא הפקה מקצועית. עם השנים התפתחה הלהקה מבחינה מוזיקלית ושילבה מאפיינים של מוזיקת עם ואף הוסיפה יותר אלמנטים אפיים למוזיקה שלה.
רוב השירים של פאלקנבאך נכתבים באנגלית אך חלקם נכתבו בנורדית עתיקה, לטינית ואף בגרמנית עתיקה.
השירים שנכתבו בנורדית עתיקה - רובם ככולם לקוחים מהספרות הנורדית הפאגאנית ומהמיתולוגיה הנורדית.
במהלך שנת 1995 החלו ההכנות לקראת הקלטתו של אלבום הבכורה של הלהקה Fireblade, אך בגלל בעיות בציוד ההקלטה, הופסקו ההלקטות לפני שלב המיקסינג.
האלבום Fireblade לא יצא לאור ובדצמבר באותה שנה החלו ההקלטות לאלבום בכורה אחר שישא שם אחר ...En Their Medh Riki Fara.... הכנת האלבום הושלמה במרץ 1996.
לאחר השקתו של האלבום Magni Blandinn Ok Megentiri, אלבומה המלא השני של פאלקנבאך, חדל ורטיאס ואקיאס מלהקליט מוזיקה על מנת להקדיש יותר זמן לחברת התקליטים שהקים: Skaldic Art Productions.
בשנת 2003, 5 שנים אחרי צאתו של אלבומה האחרון של פאלקנבאך, חזר ורטיאס ואקיאס לאולפן ההקלטות יחד עם שלושה מוזיקאים נוספים (שהיו חבריו הקרובים) להקלטת אלבום נוסף העונה לשם Ok Nefna Tysvar Ty.
אלבומה האחרון של הלהקה Heralding - The Fireblade יצא בשנת 2005, והוא מרכיב ברובו את השירים שהיו אמורים לצאת כאלבום הבכורה המקורי של הלהקה Fireblade, כאשר מרבית השירים הוקלטו ונערכו מחדש.
האלבום הכיל גם שני שירים(Laeknishendr ו- Skirnir) שהופיעו בדמו מ-1995 Laeknishendr.
גם באלבום Heralding - The Fireblade השתתפו שלושת המוזיקאים שנטלו חלק בהקלטת האלבום Ok Nefna Tysvar Ty.
ורטיאס ואקיאס מתגורר כיום בעיר דיסלדורף שבגרמניה.
Henipavirus

נגיף הניפה

הנגיף נקרא על שמו של המקום, שבו הוא התגלה, בקמפונג סונגאי ניפה שבמלזיה. ניפה התגלה לראשונה בשנת 1999.
מקור ההדבקות הוא באכילת מזון נגוע, שזוהם על ידי עטלפי פירות. הנגיף מדבק גם בין בני אדם, בעיקר בסביבה כמו בית חולים, שבה יש חשיפה לנוזלי גוף מדבקים.
על פי נתוני משרד החקלאות, מספטמבר 1998 עד אפריל 1999 נפגעו 265 אנשים מהנגיף, מתוכם 105 נפטרו מהמחלה.
על פי נתוני הקואליציה לחידושים ומוכנות נגד מגפות, שהתכנסה במסגרת הפורום הכלכלי העולמי, 196 בני אדם מתו כתוצאה מהנגיף מאז שנת 2001 ועד לשנת 2017.
במהלך חודש מאי 2018 דווח בהודו על מספר מקרים, בהם אנשים נדבקו מהנגיף ומתו. ארגון הבריאות העולמי שם את הנגיף בקדמת המחקר המדעי שלו והזהיר מפריצת מגפה.
פייפר מקלין

ביוגרפיה בדיונית

פייפר נולדה ב-3 ביוני לאפרודיטה אלת האהבה היוונית ולאביה טריסטן מקלין כוכב הקולנוע שמוצאו מאומת הצ'רוקי.
לפי כרונולגיית פרסי ג'קסון והאולימפיים פייפר נולדה ב-1997.
לא מסופר על ילדותה של פייפר חוץ מקטעים קצרצרים. פייפר הוגדרה כנערה בעייתית. היא נהגה לנסות להשיג את תשומת לבו של אביה, על ידי הסתבכויות. קצת לפני שגילתה שהיא חצויה, השתמשה בכוח ההקסמה שלה באופן לא מודע, ושיכנעה סוחר רכב להביא לה את אחד הרכבים. היא הואשמה בגניבת רכב, ונשלחה לבית הספר לטבע, שם פגשה את חבריה ליאו ואלדז וג'ייסון גרייס. הרה הטילה עליה כישוף, שגרם לה לחשוב שהיא וג'ייסון זוג. אחרי שהגיעו למחנה החצויים, וגילו את מה שהרה עשתה, החליטו להמשיך לצאת אחד עם השני. פייפר עזרה לג'ייסון וליאו להציל את הרה בבית הזאבים, ואת אביה שנחטף על ידי הענקים. עם חזרתה הפכה לראש הביתן של אפרודיטה במחנה החצויים. היא אחת משבעת החצויים שיצאו לאתונה כדי להלחם בענקים, ולהציל את האלים. במהלך המסע היא משתמשת בכוחה כדי להציל את חבריה, וזוכה בקרן שפע. בספר גורלו של אפולו היא וג'ייסון נפרדים, לפני שהוא נהרג.

נשק

פייפר נושאת את סכינה של הלנה מטרויה, ומשתמשת בה כדי לראות את העתיד. מלבד זאת יש לה את היכולת לדיבור הקסמה מפני שהיא הבת של אפרודיטה. בזכות אמה היא יודעת לדבר צרפתית שהיא על פי הספר, שפת האהבה.
צלב התעופה המצוינת (בריטניה)

תיאור העיטור

העיטור הוא צלב יווני עשוי כסף מעוטר שבמרכזו מוצג סמל וראשי תיבות חיל האוויר המלכותי. העיטור תלוי על סרט המורכב מפסים לבנים וסגולים באלכסון לאורכו של הסרט, זו היא גם תצורת הצבעים המוצגים באות העיטור (גרסה מוקטנת של העיטור אשר נענדת לא באירועים פורמליים). מצידו השני של העיטור מתואר סמל וראשי התיבות של המונרך כאשר בזרוע התחתונה נכתב שם מקבל העיטור. לעיטור ניתן להוסיף אבזם כסף המציין כפל עיטורים, כלומר הענקה כפולה ויותר של אותו העיטור, בתצורת אות העיטור אבזם זה מיוצג בעזרת סיכה במרכז האות.
קרל, נסיך פרוסיה

ביוגרפיה

קרל נולד ב-29 ביוני 1801 בארמון שרלוטנבורג שבברלין לפרידריך וילהלם השלישי, מלך פרוסיה ואשתו המלכה לואיזה. בשנת 1811 בהיותו בן עשר, הצטרף קרל בדרגת לוטננט לצבא הפרוסי, ושירת ברגימנט המשמר. בשנת 1820 הועלה קרל לדרגת מיור ברגימנט המשמר ה-1, ובשנת 1822 הועלה לדרגת אוברסט, ומונה למפקד רגימנט הרגלים ה-12. בשנת 1824 הועלה לדרגת גנרל מיור, ובשנת 1830 מונה למפקד דיוויזיית המשמר ה-2. בשנת 1832 הועלה לדרגת גנרל לוטננט, ובשנת 1844 הועלה לדרגת גנרל חיל הרגלים. בשנת 1848 מונה קרל למפקח הכללי של הצבא, ובשנת 1854 מונה למפקד יחידות הארטילריה. בשנת 1864 מונה קרל למושל העיר מיינץ, תפקיד אותו מילא עד לשנת 1866.
בשנת 1882 החליק קרל ושבר את עצם הירך השמאלית, וב-21 בינואר 1883 מת קרל בביתו שבברלין, ומילותיו האחרונות היו "יחי הקיסר".
יפתח זיו

קריירה

את קריירת הבוגרים שלו החל זיו בליגה הלאומית, בקבוצת עירוני קריית-אתא. לאחר שלא השתלב היטב בקבוצה עבר לקבוצת הפועל טבעון-מגידו. עם קבוצת הנוער של מכבי חיפה הגיע זיו לחצי גמר אליפות המדינה וזכה באותה עונה להיבחר כשחקן העונה בליגה לנוער. במקביל באותה עונה שיחק בקבוצת הבוגרים של מכבי עתודה חיפה בליגה הארצית. לקראת עונת 2014/2015 חתם במכבי חיפה מליגת העל. בעונתו הראשונה בליגה הבכירה שיחק ב-11 משחקים, בהם עלה מהספסל כמחליף. בעונת 2015/2016, לאחר 12 משחקים במדי מכבי חיפה, עבר לבני הרצליה, גם היא מליגת העל, במדיה שיחק זיו 21 משחקים, מתוכם פתח ב-16. הוא העמיד ממוצעים של 4.2 נקודות ו-2 אסיסטים ל-14.4 דקות למשחק. בתום העונה חתם לעונה אחת במכבי אשדוד באר טוביה.
זיו שיחק בנבחרות הנוער והעתודה ובמאי 2016 זומן לראשונה לנבחרת הבוגרת.
ב-21 ביולי 2017 חתם בעירוני נהריה. ב-14 באוגוסט 2019 חתם לעונה בהפועל גלבוע גליל.
מונרו (קרוליינה הצפונית)

גאוגרפיה

לפי משרד מפקד האוכלוסין של ארצות הברית שטחה הכולל של העיר הוא 64.4 קמ"ר, שמתוכה כ-63.6 קמ"ר זה שטח יבשתי וכ-0.7 קמ"ר (שזה 1.13% משטח העיר) שטח ימי.

דמוגרפיה

לפי מפקד האוכלוסין של שנת 2000 מספר האנשים שבעיר הוא 26,228, ישנם כ-9,029 משקי בית וכ 6,392 משפחות הגרות בעיר. צפיפות האוכלוסין בעיר היא 412.2 לכל קמ"ר. במפקד היו 9,621 יחידות של בתים בממוצע צפיפות של 151.2 יחידות לכל קמ"ר. הגזעים בעיר בזמן המפקד חולקו כך 60.12% לבנים, 27.78% אפרו אמריקאים, 0.65% אסייתים, 0.44% אינדיאנים, 0.03% מהאיים מהאוקיינוס השקט, 9.37% מסוגים אחרים ו 1.60% מעוד 2 אחרים. היספנים ולטינים היוו כ-21.39% מהאוכלסייה.
אוכלוסיית העיר הייתה בנויה מ 26.9% של אנשים מתחת לגיל 18, 11.6% היו בני 18 עד 24, 32.6% היו בני 25 עד 44, 18.0% היו בני 45 עד 64 ו10.8% בני 65 ומעלה. הגיל הממוצע היה 31 שנים. על כל 100 נשים היו 102.5 גברים ועל כל 100 נשים מעל לגיל 18 היו 101.1 גברים מתחת לגיל 18.
ההכנסה הממוצעת של משקי הבית היה $40,457 וההכנסה הממוצעת למשפחה היה $44,953. ההכנסה הממוצעת של הגברים היה $30,265 ולעומת זאת ההכנסה הממוצעת של הנשים היה $22,889. ההכנסה הממוצעת לבן אדם כולל ילדים היה $17,970. 11.7% מהמשפחות ו17.2% מהאוכלסייה בעיר היו מתחת לקו העוני, כולל 28.7% מתחת לגיל 18 ו12.8% מעל גיל 65.
בסיס סקוט

בסיס סקוט הוא מתקן מחקר השוכן באנטארקטיקה בהפעלת ניו זילנד. הוא נקרא על שם קפטן רוברט פלקון סקוט מן הצי המלכותי, שעמד בראש משלחות בריטיות לאזור ים רוס באנטארקטיקה. הבסיס, שהוקם על האי רוס סמוך להר ארבוס, באזור חסות רוס בשטח הטריטוריאלי שבחזקת ניו זילנד, הוצב שם במטרה לתת סיוע ותמיכה למחקרי שדה וכמרכז למחקר במדעי כדור הארץ, אבל כיום הוא מנהל מחקר בתחומים רבים.

תולדות הבסיס

במקור הוקם בסיס סקוט לתת תמיכה למשלחת הטראנס-אנטארקטית של חבר העמים הבריטי, שהוקמה בהשראה בריטית ונוהלה באופן פרטי. ממשלת ניו זילנד סיפקה תמיכה הן למשלחת זו והן למיזם השנה הגאופיזית הבינלאומית של 1957, שחמישה מחבריה סופחו למשלחת. שלושה משקיפים ניו זילנדים שתפקידם היה לבחור את האתר לבסיס יצאו אל מצר מקמרדו עם מבצע דיפ פריז I של ארצות הברית בקיץ 1955. אחרי הערכה של אתרים אפשריים, נבחר אתר סמוך ל"באטר פוינט". בהמשך נמצא פראם פוינט עדיף לתכלית זו, כיון שסיפק גישה נוחה יותר לפריקת צידה מספינת המשלחת "אנדבר" וכן איפשר נחיתה והמראה למטוסי חיל האוויר הניו זילנדי, שפעולתם הייתה חיונית למשלחות באנטארקטיקה, על מסלול קרח סמוך. הבסיס נשקף אל מה שמוכר כיום כמצר האסקל. בסיס סקוט עבר לבעלותה של ממשלת ניו זילנד, המפעילה אותו באמצעות מחלקת המחקר המדעי והתעשייתי, ב-5 במרץ 1958, עם סיום המשלחת הטראנס-אנטארקטית. 
במהלך השנה הגאופיזית הבינלאומית לא פעל המתקן האמריקאי בהאט פוינט כבסיס מחקר. על המשלחת הניו זילנדית הוטלה האחריות לספק את הנתונים המדעיים החשובים (הנתונים העוסקים בזוהר הקוטב, ביונוספרה, בסייסמולוגיה וכן הלאה), הקושרים את פעילויות המחקר של אזור מקמרדו עם אלה של תחנת הקוטב של ארצות הברית והתחנה המשותפת לארצות הברית ולניו זילנד בכף האלט, אדמת ויקטוריה.
בשנת 1958, לאחר השלמת המשלחת הטראנס-אנטארקטית והשנה הגאופיזית הבינלאומית, קיבלה ניו זילנד את ההחלטה להמשיך להפעיל את בסיס סקוט לקיום מחקר מדעי, שחלק גדול ממנו מסתמך על רצף הנתונים המצטברים ברשומות לאורך השנים. כדי לקיים את הפעילות, החלה תוכנית לבניית הבסיס מחדש בשנת 1976. נכון ל-2008, הבניין המקורי היחיד הוא צריף האוכל 'A' של המשלחת הטראנס-אנטארקטית, המכיל חומר שמתעד את מעורבות ניו זילנד באנטארקטיקה מאז 1957. ב-2005 הוזמנה הקמתו של מרכז השדה ע"ש הילארי, בניין דו-קומתי, המגדיל את שטח הרצפה ב-1800 מ"ר ומספק שטחי עבודה לתמיכה בקבוצות שדה לצד מרחב נוסף לעבודה משרדית. הבניין נפתח רשמית על ידי מי שהיה אז שר החוץ, פיל גוף, וסר אדמונד הילארי. 
משנת 1957 עד 1986 מילאו כלבים תפקיד חשוב בפעולות הבסיס. בזמן הראשון תפקדו כאמצעי תעבורה חשוב, אבל עם השיפור בטכנולוגיה פחתה חשיבותם עד שהועברו מן המקום בהתאם לבריתות איכות הסביבה.
מחקרי צלילה החלו בשנת 1985 ועד 2006 נרשמו בסך הכל 1,296 צלילות לצורכי מחקר מדעי.

הבסיס כיום

הבסיס מורכב מאוסף של מבנים ירוקים, המחוברים זה לזה במסדרונות, ועמידים לכל מזג אוויר. המבנים האלה יכולים לאכסן 85 אנשים למשך הקיץ, וצוות מצומצם של 10 עד 14 איש נשארים לחרוף בבסיס.

אקלים

תנאי מזג האוויר בבסיס טיפוסיים למדי לאנטארקטיקה החופית, בטמפרטורה היורדת עד סביבות 45°- צלזיוס ועולה בקיץ רק לעיתים רחוקות מעל נקודת הקיפאון. הבסיס חשוף לעוצמתן המלאה של סופות שלג עזות, אם כי באופן כללי הוא פגיע פחות לרוחות מתחנת מקמרדו. מהירויות הרוח המקסימליות שחוו אנשי הבסיס הגיעו למשבים של עד 185 קמ"ש עם מהירויות קבועות בתנאי בליצארד של 115-95 קמ"ש. הטמפרטורה הגבוהה ביותר הייתה 6°, הנמוכה ביותר 57°-, והטמפרטורה הממוצעת 19.6°-.
בית הכנסת כורל הגדול (קייב)

היסטוריה

בית הכנסת כורל הגדול נבנה בשנת 1895 בתכנונו של האדריכל ניקוליי גרדרינה, ובתרומת הסוחר גבריאל יעקב רוזנברג. בית הכנסת הורחב על ידי של אדריכל ולריאן ריקוב, במימון התעשיין ולדימיר גינזבורג בנו של הוראצי גינצבורג וחתנו של אליעזר ברודסקי.
אחרי מהפכת אוקטובר, בשנת 1929 הפך מבנה בית הכנסת לבית מלאכה, אך עם סיום מלחמת העולם השנייה בשנת 1945 חזר לשימושו הראשוני. לאורך תקופה ארוכה זה היה בית הכנסת הפעיל היחיד בקייב. בשנת 1990 כאשר יעקב דב בליך התמנה לרב ראשי לקייב ולאוקראינה, בית הכנסת שופץ. ב-2002 המבנה עבר שיפוץ נוסף.
דרגת זיהום אוויר מרכב מנועי

דרגת זיהום אוויר מרכב מנועי (נקרא גם "הציון הירוק") הוא מדד המציג את מידת זיהום האוויר הנפלט מכלי רכב מנועי. המדד מוצג באמצעות סרגל צבעים ובצמוד אליו מוצגים גם נתוני צריכת דלק בליטרים ל-100 ק"מ של הרכב. הנתונים נמדדים בישראל על פי ההנחיות בתקן האירופאי EEC 80/1268, ועל פי נוסחא שמפרסם משרד התחבורה. הנוסחא משקללת בתוכה נתוני פליטות פחמן חד-חמצני, פחמן דו-חמצני, חלקיקים, פחמימנים ותחמוצות חנקן של הרכב. הנוסחא מתעדכנת אחת לשנתיים על פי נתונים מומלצים שמפרסם המשרד לאיכות הסביבה.
הנתונים מפורסמים מתוקף "תקנות אוויר נקי (גילוי נתוני זיהום אוויר מרכב מנועי בפרסומת) התשס"ט-2009", ועל פי סעיף 38 לחוק אוויר נקי מרכב מנועי, שטח פרסום הנתונים חייב להיות לפחות 7% מכלל הפרסומת. סרגל הצבעים לאופנועים מכיל 7 דרגות, ואילו למכוניות הסרגל מכיל 15 דרגות. 
במסגרת תוכנית המיסוי הירוק בישראל, דרגת הזיהום משפיעה גם על כמות המס שנדרש לשלם בעת רכישת רכב חדש.
ב-2014 פורסם כי חלק מנתוני הדלק אינם משקפים שימוש אמיתי בכלי הרכב, חלקם נמדדו בכלי רכב שעברו שינויים, טופלו באופן מיוחד, או נסעו בתוואי מיוחד שאינו מייצג שימוש יומיומי במכונית.
ב-1 באפריל 2019, התקן יוחלף בתקן חדש של WLTP.
דב בהרב

ביוגרפיה

בהרב נולד בישראל, אביו יצחק שירת בשב"כ ואחר כך היה רואה חשבון ואמו חוה הייתה מנהלת חשבונות במשרד הביטחון. הוא סיים תואר ראשון בפיזיקה באוניברסיטת תל אביב והמשיך ללימודי תואר שני במנהל עסקים עם התמחות בחשבונאות אותם סיים ב-1982. עבד כמנהל כספים בחברת לפידות נפטא, ב-1983 מונה לסמנכ"ל תפעול בחברת אופטרוטק ב-1984 החברה הונפקה, כעבור שנתיים מונה בהרב למנכ"ל החברה ושימש בתפקיד עד למיזוגה עם חברת אורבוטק ב-1990.
ב-1991 מונה לסמנכ"ל ובהמשך למנכ"ל אמדוקס אינק, השלוחה האמריקאית של חברת אמדוקס ועבר להתגורר בסנט לואיס. ב-1995 מונה למנהל הכספים הראשי של קבוצת אמדוקס וחזר לישראל. בתפקיד זה הוביל את הנפקת החברה בבורסה לניירות ערך בניו יורק ב-1998. ביולי 2002 מונה למנכ"ל ונשיא החברה. הוא כיהן בתפקיד במשך שמונה שנים, בהן צמח מספר העובדים של הקבוצה מ-10,000 ל-19,000, רובם במרכזי פיתוח שהוקמו מחוץ לישראל והכנסות החברה יותר מהוכפלו כשצמחו לכ-3.2 מיליארד דולר. 
באוגוסט 2011 החל לכהן כיו"ר התעשייה האווירית לישראל ומילא תפקיד זה עד אוקטובר 2013. הוא מכהן כדירקטור בחברות מלאנוקס ו-SeamBI. הוא משמש יו”ר קרן מלגות על שם אביו, יצחק בהרב, בשיתוף המסלול האקדמי המכללה למינהל. חבר בוועד המנהל של המכון הישראלי לדמוקרטיה ויו"ר הוועד המנהל של בית הספר סם שפיגל לקולנוע ולטלוויזיה. 
במאי 2014 החל לכהן כיו"ר גילת רשתות לווין ובמרץ 2015 מונה גם כמנכ"ל הזמני של החברה ומילא תפקיד זה עד מרץ 2016.

חיים אישיים

בהרב מתגורר בסביון, נשוי בפעם השנייה. אחיו יעקב הוא מנכ"ל חברת גילסר טכנולוגיות מחשוב ואחיו רפי מכהן כסגן נשיא החברה המרכזית לייצור משקאות קלים.
אנדריי שפטיצקי

אנדריי שפטיצקי (באוקראינית: Андрей Шептицький, בפולנית: Andrzej Szeptycki;‏ 29 ביולי 1865 – 1 בנובמבר 1944) היה הארכיבישוף המטרופוליטני של לבוב בכנסייה האוקראינית היוונית, המשתייכת לנצרות המזרחית הקתולית, ופעיל בהצלת יהודים במלחמת העולם השנייה.
לפני מלחמת העולם השנייה השתייכה לבוב לפולין והכנסייה הקתולית בפולין הייתה קשורה לוותיקן. היא מנתה כשלושה מיליון מאמינים אוקראינים, בני המיעוט האוקראיני בפולין. חלקם היו לאומנים אנטישמים שהשתתפו ברצח יהודי מזרח פולין אך מנהיגם, שפטיצקי, היה בקשרי ידידות עם רבנים ועם אישי ציבור יהודיים והתנגד לפגיעה ביהודים. 
עם כיבוש אזור לבוב בעת פלישת גרמניה הנאצית לברית המועצות, ביוני 1941, בירך שפטיצקי על הכיבוש הגרמני שכן התנגד לקומוניזם וקיווה שאוקראינה תקבל עצמאות מידי גרמניה. עם זאת, ניסה שפטיצקי לפעול נגד רצח היהודים בידי האוקראינים וזאת על ידי איגרות רועים שהפיץ, ובהן הטיף להפסקת רציחות היהודים. השפעתן של האיגרות אינה ידועה, אך הוא ציווה על קליטת יהודים ומתן חסות ליהודים במוסדות שהיו כפופים לו וכן הורה למספר בכירים בכנסייה, בהם אחיו, קלימנטי שפטיצקי, לעשות כמותו ולהציל יהודים ובייחוד ילדים.
מריה תרזה (שונית)

מריה תרזה היא שונית פנטום הנמצאת באוקיינוס השקט. שונית זו ידועה גם בשם "האי תבור" או "שונית תבור" במפות הצרפתיות.
ב-16 בנובמבר 1843 דיווח קפטן אסף פ. טבר, שהיה על ספינת צייד לווייתנים בשם "מריה תרזה", שמקורה בניו בדפורד שבמסצ'וסטס, על שונית זו. הוא מיקם את השונית ב-37°00′S 151°13′W, אך ב-1957 לא נמצאה השונית. ב-1983 חושב מחדש המיקום ונקבע ל-36°50′S 136°39′W, מזרחה ביותר מ-1,000 ק"מ. מאז חיפשו אותה שוב ולא מצאו. קיומה מוטל בספק. 
עיתונאי רדיו חובבני של CQ פרסם ב-1966 תמונה ותיאור של דון מילר המשדר ממקום שטען שהוא השונית מריה תרזה. אך זאת התבררה כמתיחה. העיתון HMNZS Tui הניו זילנדי ערך חיפוש רציני של האזור בסביבות שנת 1970 ולא מצא זכר לשונית.
עומקו של האזור בו, לכאורה, ממוקמת השונית הוא 5,000 מ' (2,734 פאתום). אחרים דיווחו על שוניות שונות אשר גם כן לא נמצא להם תיעוד: שונית ג'ופיטר (Jupiter Reef), שונית וושוסט (Wachusett Reef), שונית ארנסט לגוב (Ernest Legouve Reef), ושונית רנגיטיקי (Rangitiki Reef). העדויות ההיסטוריות של שוניות אלו היו כנראה בהשראת קיומה כביכול של השונית מריה תרזה. אפילו במאה ה-21 יש מספר מפות ואטלסים המדפיסים את קבוצת השוניות האלה.
השונית מופיעה בספרים של ז'ול ורן: "ילדי רב החובל גרנט" ו"אי התעלומות".
בספר "ילדי רב החובל גרנט" מסופר על הקפטן גרנט שיחד עם שני מלחים מוצא מחסה ב"סנטה תרזה". הוא שולח בקבוק ובו פתק על גורלו. באנגליה מצאו את הבקבוק, אך הכתב לא היה ברור. ילדיו עם הלורד גלֶנֶרבָאן ומספר אנשים נוספים יצאו למסע חיפוש על האניה דנקן. בסופו של דבר הם הגיעו לשונית, שם הם השאירו את הבוגד איירטון באי והבטיחו לקחת אותו בעוד מספר שנים. שם גם הם מוצאים לבסוף את רב החובל גרנט, ושני מלחיו.
בספר "אי התעלומות" מסופר על קבוצת אנשים שהגיע לאי על ידי כדור פורח, הם מכנים את האי - אי לינקולן. במהלך שהותם שם הם מגלים את השונית "סנטה תרזה" ומוצאים שם את איירטון. איירטון מצטרף אליהם, ולומד להיות אדם טוב, בזכות טוב לבם של קבוצת אנשים זו. בסוף הספר, לורד גלֶנֶרבָאן מהספר ילדי רב החובל גרנט מגיע לאסוף אותו כפי שהבטיח, וכך כל קבוצת האנשים ואיירטון חוזרת הביתה.
מנדרין (קומיקס)

ביוגרפיה בדיונית

אביו של המנדרין היה אחד האנשים העשירים בסין שלפני השתלטות האימפריה, צאצא ישיר של ג'ינגיס חאן, ואמו הייתה אצילה אנגליה. בנם נולד בכפר לא ידוע טרם פריצתה של מהפכת הקומוניזם. הוריו של הרך הנולד מתו לאחר לידתו, והוא גדל אצל דודתו, שהייתה מרירה כלפי העולם וגידלה אותו בהתאם. כל ההון המשפחתי נועד לאמן את המנדרין במדע ובאימוני קרב. אי לכך, לקראת בגרותו הוא היה חסר כל. ממשלת סין פינתה אותו מבית הולדתו משום שלא יכול היה לשלם את חובותיו.
בתקווה לנקום בחברה בעקבות פינויו והפיכתו לחסר בית, המנדרין ערך מסע לעבר "עמק הרוחות", מקום שבו כף רגל אדם לא דרכה זה דורות. במקום זה הוא מצא ספינת חלל ושלד חייזרי של האקסון-קאר, דרקון חוצני מכוכב הלכת מאקלו 4 שהגיע לכדור הארץ לפני עידנים ונשכח. למשך השנים הבאות, המנדרין חקר את המדע של הכוכב החוצני עד אשר התמחה בו. כמו כן, הוא למד לשלוט בעשר הטבעות אותן מצא בספינת החלל, אשר ככל הנראה היו מקור ההנעה שלה. או אז, המנדרין הפך לכובש הכפרים הסמוכים לעמק הרוחות ועד מהרה הפך בעזרת המדע המתקדם שלו לכוח משחית שאפילו הצבא הסיני לא יכול היה לעצור. הוא החל במסע ניסיונות להשליט הגמוניה כלל עולמית. העם הסיני, שפחד ממנו, ביקש את עזרתו, אך הוא לא שעה לתחינותיו.
המנדרין רואה בטכנולוגיה כאמצעי אמין להשגת מטרותיו. במשך השנים, הוא ניסה להפעיל את נשקי האומות השונות כנגדן. מבין מזימותיו המוקדמות הייתה חבלה וגניבה של טילים אמריקנים וכן מטוסי ריגול שנבנו על ידי טוני סטארק. כדי להבטיח את אמון הציבור בדרכיו, סטארק עטה את שריון איירון מן וטס לסין כדי לחקור את המקרה. עד מהרה, איירון מן הפך למכשול העיקרי של מנדרין בדרכו לשליטה עולמית.
בשלושה מקרים בעימותיהם המוקדמים, המנדרין הצליח לשבות את איירון מן אך נכשל בהריגתו. בניגוד, לאיירון מן שהצליח לסכל את מזימותיו של מנדרין אך נכשל בהבאתו לצדק. כמה מהשגיו הטכנולוגיים הראשונים של מנדרין היו השקתו של לוויין בעל קרן קרינה המכוונת ל"תעשיות סטארק" וכן בנייתו של האנדרואיד ענק הממדים אולטימו, שכוחו היה בל יתואר. המנדרין תיפעל את אולטימו כארבע פעמים אך תמיד נסיונותיו סוכלו בידי איירון מן.
אלי שטיין

שרות צבאי

התגייס לצה"ל לפני מלחמת ששת הימים, סיים קורס קצינים בהצטיינות, ולאחר 28 שנים בשירות, השתחרר בדרגת אלוף-משנה.
בין תפקידיו כיהן כקצין פרויקטים במשלחת בניו-יורק, ובתפקידו האחרון כראש מחלקת פיתוח מערכות נשק.

תפקידים בתעשייה

לאחר שחרורו מצה"ל התמנה לסמנכ"ל חברת יהודה רשתות בע"מ.
בשנת 2008 מונה למנכ"ל יהודה פלדות בע"מ, חברה מובילה ליצור פלדה. לאחר פרישתו מונה בשנת 2015 למנכ"ל מכון התקנים הישראלי וזמן קצר לאחר מכן נפסל מינויו, אך הוא מונה מחדש לאחר מכן.

פעילות ציבורית

שטיין חבר נשיאות בהתאחדות התעשיינים במשך שתי קדנציות בין השנים 2008–2014.
כמו כן, חבר הנהלת אגף המתכת משנת 2008.

השכלה

בוגר תואר ראשון בהצטיינות בהנדסת חשמל מהטכניון.
Curiosity

רקע

ג'פסן עבדה על רוב שירי האלבום עם הפזמונאי ג'וש רמזי והמפיק ריאן סטיוארט, ולאחר שסיימה להקליט אותו, האלבום תוכנן לצאת לאור כאלבום אולפן השני של ג'פסן ב-14 בפברואר 2012 תחת השם "Curiosity". מספר ימים לפני תאריך הוצאתו, חברת התקליטים החליטה שלא להוציא את האלבום במלואו אלא להוציא מיני-אלבום במקום.

הלחנה

השיר "Call Me Maybe" משמש כרצועה הפותחת את האלבום. השיר מושפע מהסגנונות המוזיקליים דאנס-פופ ורית'ם אנד בלוז. לדברי ביל לאמב, מהאתר About.com, מילות השיר מתארות "התאהבות וחוסר נוחות של אהבה ממבט הראשון". מלודי לאו מהרולינג סטון תיארה את השיר כשילוב של טיילור סוויפט ורובין. שיר הנושא של האלבום, "Curiosity", הוא הרצועה השנייה באלבום ולו צליל הדומה לשיר "Call Me Maybe". בשיר זה שרה ג'פסן על קבלת יחס מזלזל מבן הזוג, והרצון לזכות באהבתו. השיר "Picture" הוא בלדה המתמקדת בסבלנות במערכת יחסים. מבקרי מוזיקה ציינו כי השיר יכול להתאים גם לרגעי שיא בסרטים בשל מילותיו. השירים "Talk to Me" ו-"Just a Step Away" תוארו כשירי פופ המזכירים אהבת נעורים והתאהבות ראשונה. השיר האחרון באלבום הוא גרסת כיסוי לשיר "Both Sides Now" של ג'וני מיטשל. השיר הוא בלדה השונה מהגרסה המקורית של השיר, גרסתה של ג'פסן תוארה כ"רעננה ומודרנית". מבקרים ציינו כי ג'פסן יכולה "למשוך דור חדש ללהיט בזכות הגרסה הייחודית שלה".
ליטל שוורץ

ביוגרפיה

שוורץ נולדה וגדלה בקריית ים. שירתה בצה"ל בתחום הכוונת חיילים. לאחר שחרורה מהצבא למדה משחק במשך שלוש שנים בבית הספר לאמנויות הבמה של סמינר הקיבוצים.
בסיום לימודיה שיחקה בהצגות בתיאטרון הקיבוץ, התיאטרון של אורנה פורת, מדיטק בחולון, בפסטיבל תיאטרון קצר בצוותא ובמופעי פרינג'.

סטנדאפ

במקביל החלה לכתוב מופע סטנדאפ משלה, עם שי בן עטר ורן דברת. ב-2007 שוורץ פרצה לתודעה כאשר החלה להופיע בפינה קומית בתוכניתו של יאיר לפיד, לאחר שצפה בה באחת מהופעותיה. ב-2008 השתתפה כחברת מערכת בתוכניתה של עינב גלילי "באה בטוב" והחלה להשתתף כסטנדאפיסטית בתוכנית "צחוק מעבודה" בהנחיית שלום אסייג לצד של יעקב כהן, שחר חסון, קובי מימון, אורי חזקיה וארז שלם, לאורך שבע עונות התוכנית. ב-2010 השתתפה בתור שופטת בתוכנית "היפה והחנון", הנחתה לצד שלומי קוריאט את התוכנית "קבלת שבת" בערוץ 24, והתמודדה בשעשועון שהנחה אברי גלעד "שחקו אותה בגדול". בספטמבר 2011 השתתפה בתור חברת פאנל קבועה בתוכנית הקומית "אז מה היה לנו השנה?" בערוץ 10, שכללה סיכום קומי של אירועי שנת תשע"א, בהנחיית אורי גוטליב. ב-2015 החלה להנחות בתוכנית "מלחמת המינים" לצידו של שלום אסייג.
ביולי-אוגוסט השתתפה בתוכנית "כפולה" בתור "רננה-רני צלמון".

משחק ודיבוב

ב-2003 גילמה תפקיד אורח בעונה השישית של הסיטקום "שמש". בין השנים 2009–2010 גילמה את כרמל עג'מי בסדרת הטלוויזיה שיצרה לימור נחמיאס "גירושים נפלאים" ששודרה ב-YES לצד אסי לוי, דב נבון ואורנה פיטוסי. כמו כן השתתפה בדיבוב מספר סרטים וסדרות אנימציה בטלוויזיה, ובהם: "קובי קובי", "אגדת טרזן", "קיד פאדל" ו"המחליפים".
בשנת 2013 יצרה שוורץ את קומדיית המצבים "חברות", ששודרה בערוץ 10, ובה היא גם מככבת, לצד קובי מימון, לירית בלבן, מגי אזרזר, לירון ויסמן ואחרים.
ב-2015 החלה לשחק במחזה "פאניקה" בתיאטרון הבימה, בתפקיד דייזי (לסירוגין עם טלי אורן).
במרץ 2017 החלה לככב בסדרת מערכונים משלה בשם "שוורץ", של ערוץ 10. ביולי 2018 משתתפת בעונה השנייה של סדרת הנוער כפולה בדמות של רננה סוכנת מוסד. באותו החודש חזרה לעונה רביעית של חברות.
בשנת 2018 שיחקה בתפקיד הראשי בסרט העצמאי הקצר "יום רגיל" לצד בת-אל מוסרי ודובר קוסשווילי.

חיים אישיים

שוורץ היא בת זוגו של איש הסאונד אייל ימין, ולהם שתי בנות. הם מתגוררים בתל אביב.
טכנורטי

טכנורטי (באנגלית: Technorati) הוא מנוע חיפוש ייעודי לבלוגים, המתחרה בנישת הבלוגים במנועי החיפוש גוגל ויאהו!. טכנורטי מנטר עדכונים ותגיות בבלוגים, ומנהל מעקב אחר כמות הקישורים הנכנסים לכל בלוג.
טכנורטי עוקב אחרי מיליוני בלוגים ומדרג אותם על פי קריטריון ה"סמכות" אשר מבוסס על קישורים נכנסים ייחודיים אשר זוהו בפרק זמן קבוע. הכוונה היא לקישורים אשר מופיעים בתוך פוסטים, ולא לקישורים כלליים כגון אלה הנספרים על ידי גוגל.
בלוגרים מוזמנים להרשם באתר ולקשר למשתמש שלהם את הבלוגים שהם כותבים.
אתר טכנורטי מבוסס על קוד פתוח.
נכון לנובמבר 2017, דירוג אלקסה מדרג את האתר במקום ה-122,091.